Rijeka, 21. veljače 2020.g.

**OBJAVA ZA MEDIJE**

***ŠKOLA ZNANJA I VJEŠTINA* U SUSJEDSTVU MATULJI EPK KAO INSPIRACIJA BUDUĆIM GENERACIJAMA, ALI I EUROPSKIM UMJETNICIMA**

**Prepuna posjetitelja i prepuna sadržaja bila je u petak navečer Zvončarska muzejska zbirka u Rukavcu, čime je vrlo uspješno najavljen subotnji nastavak festivala *Zvona su spona* susjedstva Matulji, jednog od 27 susjedstava Europske prijestolnice kulture.**

Program u Zvončarskoj muzejskoj zbirci točno u 18 sati započeo je multimedijalnim performansom *Rog, tanac šumskeh duhi i zvonci*, u kojem su uz mlade plesače sudjelovali i najmlađi zvončari ovog kraja, na ponos okupljenih mještana i na radost svih njihovih gostiju.

*„Ne dajte da se tradicija zaboravi, pokažimo koliko poštujemo svoje, jer ćemo onda znati poštivati i svu baštinu naših europskih susjeda“*, rekla je na samom početku programa **zamjenica načelnika Općine Matulji Eni Šebalj**, obraćajući se mnogobrojnoj publici.

Njene su riječi čuli i članovi tima europskog susjedstva Matulji, **profesori i studenti Katedre alternativnog i lutkarskog teatra na DAMU – Akademiji izvedbenih umjetnosti iz Praga**, jednoj od najvažnijih institucija iz područja izvedbenih umjetnosti, koji su prisustvovali programu *Škole znanja i vještina* i iz njega crpili inspiraciju za buduće projekte.

**Sva ona akumulirana stoljetna znanja koja su ovdašnjem stanovništvu ostavljena u naslijeđe, predstavljena su kroz višesatni program *Škole znanja i vještina*, upravo kako bi se osvijestile i sačuvale jedinstvene priče koje će se, nema sumnje, prenositi na buduće generacije.**   
**Glazba, ples, gastronomija, likovna i scenska umjetnost te stari zanati susreli su se na jednom mjestu i otvorili mogućnost aktivnog sudjelovanja publike.** Upravo zbog sposobnosti karnevala da svaki put iznova stvara jedinstveni društveni prostor i da gradi kolektivni identitet zajednice, nastala je ideja za stvaranjem ovog jedinstvenog radioničkog centra, koji je ove večeri bio mjesto kreativnosti, susreta, mjesto stvaranja i realiziranja novih (i starih) ideja, a sve sa zajedničkim nazivnikom – pust ili karneval.

*Zvona su spona,* festival susjedstva Matulji Europske prijestolnice kulture, koji će se održavati do 25. veljače, a u kojem sudjeluju dvadeset i dva mjesna odbora Općine Matulji i udruge Općine Matulji te **10 zvončarskih grupa s UNESCO-ve liste nematerijalne kulturne baštine svijeta, nastavlja se u subotu od 12 sati, svečanim otvorenjem i tradicionalnom 25. Zvončarskom smotrom, koja će okupiti više od 2000 sudionika, od čega više od 1000 zvončara.**

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42